Diari Oficial de la Generalitat Valenciana


Sumari del DOGV 8474, del 29-01-2019 (2019/508)

RESOLUCIÓ de 9 de gener de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 135/17-AIA Monòver.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8474

Data del DOGV
:   29-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/508


Data del document
:   09-01-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Monòver
    * impacte ambiental

RESOLUCIÓ de 9 de gener de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 135/17-AIA Monòver. [2019/508]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 135/17-AIA Monòver.  
  
  
«Informe d'impacte ambiental  
Expedient: 135-2017-AIA.  
Títol: Sondeig d'investigació d'aigües subterrànies per a reg.  
Promotor: Comunitat de Regants Monóvar-Hondón.  
Òrgan substantiu: Servei Territorial d'Indústria i Energia d'Alacant.  
  
Localització: paratge el Toscar. Parcel·la 43 del polígon 15 de Monòver (Alacant).  
  
Antecedents i objecte del projecte.  
El 7 de juny de 2017 es rep en el Servei d'Avaluació d'Impacte Ambiental documentació del projecte de sondeig als efectes de l'inici de la tramitació ambiental i s'obri expedient de consulta (89-2017-CON).  
  
El 29 de juny de 2017 se sol·licita al Servei Territorial d'Indústria i Energia la necessitat d'aportar la documentació requerida per a l'autorització del projecte, projecte que va ser remés en data 13 de juliol de 2017.  
L'objecte del projecte és la cerca de cabals per a abastir la Comunitat de Regants Hondón-Monóvar els pous d'abastiment de la qual presenten importants descensos.  
A fi de pal·liar el dèficit hídric es proposa la realització d'un sondeig d'investigació de 210 metres de profunditat.  
La perforació es realitzarà per rotopercussió sense ús d'additius amb diàmetre de perforació de 220 mm.  
Les característiques i fases de l'obra són:  
- Perforació i embocadura: la perforació es realitzarà per rotopercussió sense ús d'additius amb diàmetre de perforació de 220 mm. Es realitzarà una embocadura d'uns 10 metres de profunditat amb diàmetre de perforació de 220 mm i entubament de 200 mm i 8 mm de grossària.  
  
- Entubament: es col·locarà una canonada metàl·lica cega de revestiment 8 mm de grossària i es col·locaran pontets, coincidint amb els trams aqüífers productius.  
- Empacament de graves: acabats els treballs d'entubament, no es farà el rebliment anul·lar entre parets del sondeig i la canonada definitiva, ja que aquesta s'ajustarà el diàmetre de perforació.  
- Cementació: es procedirà a la cementació de la zona d'embocadura del sondeig i de l'espai anul·lar comprés entre la paret del sondeig i la canonada fins a 5 metres de profunditat amb formigó.  
- Neteja del sondeig: una vegada finalitzades les labors de perforació i entubament es procedirà a la neteja del sondeig per mitjà de valvulatge o embolada.  
- Assaig de bombament: es preveu un bombament d'assaig de 24 hores de duració. En l'assaig es prendran mesures de recuperació del sondeig. En les proves d'aforament els cabals es canalitzaran cap a la xarxa de reg.  
  
Anàlisi de la legislació sectorial en matèria d'avaluació d'impacte ambiental.  
L'article 7.2 de la Llei 21/2013, d'avaluació ambiental, especifica que seran objecte d'avaluació ambiental simplificada els projectes compresos en l'annex II.  
El grup 3 apartat a 3r annex II de la Llei 21/2013 inclou entre els supòsits sotmesos a avaluació ambiental simplificada regulada en el títol II, capítol II, secció 2a «les perforacions de més de 120 metres per a l'abastiment d'aigua.»  
El projecte consistent en un «sondeig d'investigació d'aigües subterrànies per a reg» en el paratge el Toscar està, segons descripció realitzada, comprés en aquest supòsit.  
D'acord amb el procediment establit en l'article 46 de la Llei 21/2013 es va efectuar consulta a les següents administracions públiques afectades per la realització del projecte:  
- Comissaria d'Aigües de la Confederació Hidrogràfica del Xúquer.  
- Direcció General de Cultura i Patrimoni.  
- Secció Forestal de la Direcció Territorial d'Alacant.  
- Servei d'Ordenació i Gestió Forestal.  
El resultat del tràmit de consultes ha sigut el següent:  
- Informe de la Secció Forestal de la Direcció Territorial d'Alacant de 3 d'agost de 2017 en què indica que les instal·lacions del sondeig afecten la via pecuària Canyada Reial de Velaire classificada amb una amplària de 75 metres que presenta intrusió per part de les instal·lacions del sondeig en la meitat esquerra de l'ample i interrupció del traçat de la Canyada Reial.  
- Informe del Servei d'Ordenació i Gestió Forestal de 2 de novembre de 2017: es pronuncia sobre dos aspectes. El primer d'ells es refereix a l'ocupació de la via pecuària per les instal·lacions necessàries per a efectuar el sondeig. Respecte d'això indica que es podrà ocupar temporalment la via pecuària fins a un màxim de 10 anys segons article 33 de la Llei 3/2014 de vies pecuàries de la Comunitat Valenciana.  
  
Si les instal·lacions es converteixen en definitives, es podrà tramitar un expedient de concessió demanial únicament per a les estructures d'interés general soterrades d'acord amb l'article 34 de la Llei 3/2014.  
  
Les infraestructures no soterrades hauran d'ubicar-se fora de la via pecuària o iniciar un procediment de modificació del traçat de la via pecuària segons els articles 19 o 22 de la Llei 3/2014.  
- Informe de la Direcció General de Cultura i Patrimoni de 23 d'octubre de 2017 amb caràcter favorable en relació amb l'article 11 de la Llei 4/1998, del patrimoni cultural valencià.  
  
Anàlisi del projecte segons els criteris de l'annex III de la Llei 21/2013.  
a) Característiques del projecte: la profunditat de perforació entra dins dels paràmetres mitjans de perforació per a la investigació o explotació d'aigües subterrànies. Depén de l'entitat de la perforació i de les tècniques emprades, la susceptibilitat (entre altres paràmetres) de generar impactes ambientals significatius. Quant a la tècnica que s'emprarà (rotopercussió) no cal emprar fluids de perforació encara que s'empren escumants per a arrossegar els detritus de perforació que s'emmagatzemaran en bassa creada per a això. Per tant la tècnica emprada genera menys contaminants que altres on s'empren fluids de perforació.  
  
Les extraccions futures proposades seran les necessàries per al reg de 1080 ha que es xifren, per al nou sondeig, en uns 834.000 m³/any.  
  
Serà en el procediment d'autorització del sondeig, en el cas que resulte positiu, quan haurà d'analitzar-se la repercussió sobre l'aqüífer Serral-Salines que, segons estudis previs, està sotmés a una intensa explotació.  
b) Ubicació del projecte.  
El sondeig s'ubicarà en zona agrícola de la parcel·la ressenyada, actualment sense cultiu.  
La zona afectada pel sondeig es troba afectada pel domini de la via pecuària Canyada Reial de Velaire. Al sud del futur sondeig discorre la Vereda de la Buitrera sobre la qual no hi ha afecció. L'actuació se situarà a menys de 500 metres de sòl forestal.  
La parcel·la afectada no afecta cap espai natural protegit ni les seues figures d'ordenació i gestió. Com a espais protegits més pròxims a l'àrea d'actuació cal citar: ZEPA/LIC Serra de Salines situat a 2 km, Zona Humida Protegida Llacuna de Salines (4,5 km).  
La distància a les zones mencionades fa suposar que no es veuran afectades per impactes directes o indirectes. Quant a la llacuna de Salines, a causa del seu caràcter endorreic, a la distància al sondeig, a la seua posició en cota superior, i tenint en compte que es tracta d'un sondeig d'investigació, no és previsible que es veja afectada pel projecte.  
No obstant això, haurà de quedar reflectit en l'informe d'aforament que es realitze qualsevol incidència detectada sobre els aqüífers, fonts d'aigua, pous o altres situats en l'àrea d'influència del nou sondeig.  
c) Característiques del potencial impacte.  
Els efectes ambientals més significatius que es preveu que ocasionarà l'execució del projecte són:  
- Contaminació d'aigües subterrànies i superficials: les aigües subterrànies poden contaminar-se per entrada de substàncies a través de la boca del sondeig i per la intercomunicació d'aqüífers superficials contaminats amb els aqüífers profunds.  
Com a mesures preventives i correctores per a protegir les aigües superficials i subterrànies, es procedirà a realitzar la manipulació de lubricants, greixos, etc. de la maquinària d'obres en llocs adequats i per personal especialitzat.  
A fi d'evitar l'entrada d'aigües superficials que pogueren contaminar els aqüífers subterranis, la canonada definitiva de revestiment del sondeig haurà de sobreeixir 30 cm per damunt de la superfície de terreny i disposar-se al seu voltant una placa de ciment de grossària mínim de 15 cm en el centre i 10 cm en la vora amb pendent dirigit cap a la perifèria del sondeig.  
Una vegada finalitzada l'obra es col·locarà una tapa o dispositiu de protecció per a evitar l'entrada d'objectes estranys a l'interior del sondeig.  
Es procedirà a l'aïllament dels aqüífers tallats pel sondeig que pogueren estar contaminats de manera que s'evite la comunicació entre aqüífers. Així mateix, s'aïllaran els trams del terreny constituïts per materials com ara sals o algeps.  
Per un altre costat i atés que l'aigua extreta del sondeig pot ser salina o àcida, el seu abocament haurà de ser efectuat de manera que no produïsca danys ni molèsties al medi ambient.  
- Augment de contaminants en l'atmosfera procedent del funcionament del motor de combustió, emissió de pols produïda durant la perforació, i augment del nivell de sorolls.  
Per a evitar un augment excessiu dels nivells de soroll es controlarà que tota la maquinària vaja equipada amb silenciadors homologats.  
  
Per a evitar la dispersió de pols la perforadora estarà equipada amb captador de pols. S'utilitzarà aigua com a fluid de perforació.  
- Sòl: s'afectarà el sòl en l'àrea on s'ubique la maquinària de perforació i en el lloc on s'ubique la bassa on abocar els detritus de perforació.  
Abans de l'abandó del sondeig es retiraran els detritus produïts. La bassa de llots o d'abocament de residus haurà de ser omplida o desmantellada i es reposarà la superfície amb espècies semblants a les existents.  
  
- Fauna: es veurà afectada pel nivell de sorolls. La principal mesura correctora és l'ús de silenciadors en la maquinària d'obres. En qualsevol cas l'impacte serà temporal.  
En el cas que el sondeig resulte negatiu abans d'abandonar-lo s'efectuarà el segellament de l'entubament i de l'espai anul·lar situat entre l'entubament i el terreny amb formigó. L'últim tram (1 metre), s'omplirà amb terreny natural.  
Finalment, per a controlar que el projecte es realitzarà segons les previsions realitzades es realitzaran els controls següents:  
- Labors de construcció del sondeig.  
- Control de la qualitat d'aigües superficials.  
- Control de la qualitat atmosfèrica.  
- Control dels efectes sobre el medi biòtic.  
- Control de l'eficàcia de restauració de l'àrea afectada.  
  
Consideracions de l'òrgan ambiental  
Analitzades les repercussions del projecte sobre el medi ambient i les mesures preventives i correctores proposades es pot concloure que no és previsible que el projecte cause impactes significatius sobre el medi ambient.  
No obstant això, en la part resolutiva del present informe es realitzaran algunes consideracions sobre alguns aspectes del projecte inclosos en el present informe sobre els quals cal incidir amb major grau de profunditat.  
  
Consideracions jurídiques  
1. El projecte examinat constitueix un dels supòsits fàctics en què resulta preceptiva l'avaluació d'impacte ambiental simplificada, prèviament a la resolució administrativa que s'adopte per a l'aprovació definitiva d'aquell, segons es desprén de l'article 7.2 de la Llei 21/2013, d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013 i en les altres disposicions que se li apliquen.  
  
3. L'article 13 del Decret 158/2015,de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Resolució  
  
Primer  
El projecte «Sondeig d'investigació d'aigües subterrànies per a reg» en el paratge el Toscar (Monòver) no és previsible que cause efectes ambientals significatius sobre el medi ambient segons l'anàlisi realitzada tenint en compte els criteris de l'annex III de la Llei 21/2013 d'avaluació ambiental, no cal que el projecte se sotmeta a avaluació d'impacte ambiental pel tràmit ordinari.  
  
Segon  
El projecte s'efectuarà d'acord amb el contingut del document ambiental i els següents condicionants:  
1. Les restes lubricants, olis, etc. que es produïsquen en el transcurs de les obres o els recipients que els hagen contingut es gestionaran a través de gestor autoritzat.  
2. Les aigües procedents de l'assaig de bombament només podran ser dirigides a la xarxa de reg amb la comprovació prèvia de la seua innocuïtat. En el cas que no siguen innòcues seran considerades com un residu del procés i gestionades per mitjà de gestor autoritzat d'acord amb la seua naturalesa prèvia arreplega en depòsit impermeabilitzat.  
3. En el cas que els escumants utilitzats tinguen susceptibilitat de contaminar les aigües superficials o subterrànies, la bassa haurà d'estar impermeabilitzada.  
4. En relació amb la protecció del domini de la via pecuària «Canyada Reial de Velaire», se sol·licitaran les autoritzacions que siguen procedents. Les estructures que hagen d'ocupar de forma permanent el vol de la via pecuària, hauran d'ubicar-se fora del seu domini o sol·licitar amb caràcter previ a l'ocupació, la desviació d'aquesta.  
5. Haurà de quedar reflectit en l'informe d'aforament que es realitze qualsevol incidència detectada sobre els aqüífers, fonts d'aigua, pous o altres situats en l'àrea d'influència del nou sondeig.  
6. Si el bombament d'assaig té caràcter positiu i es projecta l'extracció contínua d'aigua es requerirà prèviament:  
a) La tramitació d'una avaluació d'impacte ambiental dins del procediment substantiu si es modifiquen les característiques del pou respecte del sondeig d'assaig i/o en el cas que el volum a extraure siga superior a 1 hm³.  
b) La sol·licitud a l'organisme de conca dels permisos o autoritzacions que pertoquen d'acord amb la legislació en matèria d'aigües.  
7. En l'execució de les obres es compliran les determinacions del Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.  
  
Tercer  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Generalitat Valenciana i perdrà la seua vigència i cessarà en la producció dels efectes que li són propis si una vegada publicat, no s'ha procedit a l'autorització del projecte en el termini màxim de quatre anys des de la seua publicació.  
  
Quart  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs sense perjudici dels que, si és el cas, pertoquen en via administrativa o judicial davant de l'acte, si és el cas, d'autorització del projecte.  
  
València, 15 de desembre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 9 de gener de 2019.- El director general de Medi Natural i d'Avaluació Ambiental: Antoni Marzo i Pastor.